Ole Sohn (SF), 2003-02-19:
Når man hører de tre ministres besvarelser, kunne man have ønsket sig, at de meget udmærkede besvarelser og meget klare besvarelser havde været offentligheden, Folketinget og politimyndighederne bekendt.
Havde vi haft lige så klar en tale for et halvt år siden, så havde vi måske slet ikke haft forespørgslen.
Derfor er min indledning en tak og en ros til regeringen
for, at den har forstået, at det faktisk er et ganske alvorligt problem, og at der også skal gøres noget ved det. Vi kan jo desværre konstatere, at mængden af illegal arbejdskraft i Danmark vokser, og at væksten faktisk også tilsyneladende foregår mere og mere organiseret.
Hvis man tager nogle af de opgørelser og undersøgelser, der er lavet, så viser det sig faktisk, at den har et omfang svarende til 2 mia. kr.
Alene inden for bygge- og anlægsbranchen foregår der hvert år illegalt arbejde i et omfang, som gør, at staten unddrages et sted omkring 450 mio. kr. i indkomstskatter og moms, hvilket selvfølgelig også betyder unddragelse af ordinære, legale arbejdspladser til omkring 1.600 bygningshåndværkeres arbejde.
Det har alt sammen nogle negative konsekvenser.
Det betyder nemlig, at de firmaer, som overholder reglerne, overenskomstmæssig betaling og lignende, bliver udkonkurreret, at lønningerne presses, at arbejdsløse går glip af jobmuligheder, at skattevæsenet mister indtægter, og at vejen til fremtidens lovlige indvandring af østeuropæisk arbejdskraft fra de nye EU-lande brolægges med løntrykkerfirmaer og illegale jobformidlingsnetværk.
Det er nogle af de negative konsekvenser, som vi kan se, og det er derfor, det er vigtigt, at der gøres en ekstraordinær indsats for at få brudt den negative spiral.
Ønsket om en forstærket og mere effektiv indsats har hidtil desværre ikke været nok.
Brugen af illegal arbejdskraft er stadig mere velorganiseret.
Ulovlig arbejdskraft hyres ad organiserede kanaler via telefon og internet, og desværre er det kun en lille del af ulovlighederne, der anmeldes, og endnu færre, der kommer for retten.
Og risikoen for at blive opdaget er minimal.
Vi kan se det glædelige, at en lang række faglige organisationer bruger utrolig mange ressourcer på at undersøge og opspore den illegale arbejdskraft.
Det er selvfølgelig en del af deres arbejde, men det er ikke kun de faglige organisationers arbejde, det er faktisk også en myndighedsopgave.
Men faktisk gør en lang række af de faglige organisationer en stor indsats både på egne vegne og også for samfundet.
Derfor er det glædeligt, at der er kommet de nye signaler fra regeringen om, at der også skal sættes de fornødne politimæssige ressourcer af, og at der bliver et mere formaliseret samarbejde mellem de faglige organisationer, arbejdsgiverne og politimyndighederne.
Det er ad den vej, der skal gås, for at vi kan komme videre.
Så det, at man udvikler det lokale, regionale samarbejde mellem de forskellige interessenter, og at der under Rigspolitichefen kommer en særlig indsatsstyrke, det er alt sammen af det gode.
Hvis ikke vi gør det, vil vi komme i den situation, som har udviklet sig i Tyskland, hvor omkring 300.000-400.000 bygningshåndværkere arbejder på det tyske bygningsarbejdsmarked på illegale vilkår, samtidig med at der er et tilsvarende antal arbejdsløse bygningshåndværkere i Tyskland.
Derfor synes jeg, at med alle de indikatorer, vi har fra landene omkring os, har det været vigtigt og rigtigt at stille forespørgslen, og det har været godt, at regeringen har fået så meget tid, for vi havde samrådet i dag til at sige, at nu skal der gøres noget, og der skal gøres noget effektivt.
Jeg tror, at vi med denne forespørgsel kan se, at der er lys for enden af tunnelen med hensyn til at få bekæmpet omfanget af det illegale arbejde.